**Hawliau’r Unigolyn o dan y Rheoliad Diogelu Data Cyffredinol (RhDDC)**

Mae’r Rheoliad Diogelu Data Cyffredinol yn rhoi hawliau ychwanegol i unigolion ac yn cryfhau eu hawliau mewn perthynas â sut y prosesir data personol.

Mae gan unigolion yr hawliau canlynol:

* Yr hawl i gael mynediad
* Yr hawl i gael cywiriad
* Yr hawl i ddileu
* Yr hawl i gyfyngu ar brosesu
* Yr hawl i hygludedd data
* Yr hawl i wrthwynebu
* Hawliau mewn perthynas â phenderfyniadau a phrosesu awtomataidd

Gellir cael cyngor ac arweiniad pellach gan Reolwr Diogelu Data’r Brifysgol dataprotection@southwales.ac.uk.

**Yr hawl i gael mynediad**

Mae gan unigolion yr hawl i gael gwybodaeth gan y Brifysgol ynghylch a yw eu data personol yn cael ei brosesu ac i gael mynediad i’r data hwn gan gynnwys gwybodaeth am:

* Dibenion y prosesu.
* Y categorïau o ddata personol dan sylw.
* Y derbynyddion neu gategorïau o dderbynyddion y datgelir gwybodaeth iddynt.
* Cadw’r data.
* Bodolaeth yr hawl i ofyn am gywiro neu ddileu data personol neu gyfyngu ar ei brosesu.
* Yr hawl i wneud cwyn i Swyddfa’r Comisiynydd Gwybodaeth.
* Os cesglir data personol o ffynonellau heblaw am yr unigolyn ei hun, gwybodaeth ynghylch o ba le y casglwyd y data.
* Bodolaeth unrhyw drefn benderfynu awtomataidd yn ymwneud â’u data personol.

Gall unigolion gyflwyno cais drwy e-bostio dataprotection@southwales.ac.uk.

Ar ôl derbyn y cais, bydd y Brifysgol yn cadarnhau ei bod wedi derbyn y cais a bydd yn gofyn i’r unigolyn ddarparu dogfennau sy’n profi pwy ydyw er mwyn i’r Brifysgol allu gwireddu a chadarnhau hynny.

Bydd y Brifysgol yn gofyn am wybodaeth a fydd yn ei galluogi i wybod pa aelodau staff y bydd angen cysylltu â hwy i gael y wybodaeth dan sylw.

Mae’n bosibl y bydd y Brifysgol yn cysylltu ag unigolion i geisio gwybodaeth os bydd angen egluro cwmpas y cais.

Yn unol â’r RhDDC gall y Brifysgol, os yw’n amlwg bod cais yn ddi-sail neu’n ormodol, godi tâl rhesymol neu wrthod ymateb.

Bydd y Brifysgol yn ymateb o fewn mis ar ôl derbyn y manylion adnabod / eglurhad. O dan rai amgylchiadau, efallai y bydd yn rhaid i’r Brifysgol ofyn am estyniad o hyd at 2 fis. Os ceisir estyniad, esbonnir pam mae angen mwy o amser.

**Yr hawl i gael cywiriad**

Os darganfyddir bod data personol yn anghywir neu’n anghyflawn, mae gan unigolion yr hawl i fynnu ei fod yn cael ei gywiro o fewn mis. Os yw’r wybodaeth hon wedi cael ei rhannu gyda thrydydd partïon, mae angen sicrhau eu bod hwy’n cael eu hysbysu hefyd er mwyn iddynt wneud cywiriadau.

Bydd y Brifysgol yn ymateb o fewn mis.

I ymarfer eu hawl i gael cywiriad, gall unigolion wneud cais drwy ddefnyddio’r [**cyswllt**](https://forms.office.com/Pages/ResponsePage.aspx?id=fP6q5RuXt0qwORQa02rOwD5ufQVS6UhPjmkNXkFBMcdUM0tXVEVPVU00TUdWSEFYRERRNllYVlo3Ri4u) canlynol a llenwi’r meysydd priodol.

**Yr hawl i ddileu**

Enw arall ar hyn yw’r hawl i gael ei anghofio. Mae gan unigolyn yr hawl i gael data personol wedi’i dynnu neu ei ddileu o fewn mis os nad oes rheswm da iawn dros ei brosesu.

Gellir ymarfer yr hawl hwn yn y sefyllfaoedd canlynol yn unig:

* Pan nad oes angen y data mwyach am y rheswm y cafodd ei gasglu’n wreiddiol.
* Mae’r unigolyn yn tynnu ei ganiatâd yn ôl.
* Mae’r unigolyn yn gwrthwynebu’r prosesu ac nid oes rheswm dilys bellach dros ddal ati i brosesu.
* Mae’r prosesu’n anghyfreithlon – hynny yw, roedd prosesu’r data yn torri’r RhDDC.
* Mae angen dileu’r data i gydymffurfio â rhwymedigaeth gyfreithiol.
* Mae’n cael ei brosesu mewn perthynas â chynnig o wasanaethau cymdeithas wybodaeth i blant.

Gall y Brifysgol wrthod cydymffurfio â chais i ddileu data os yw data personol yn cael ei brosesu am y rhesymau a ganlyn:

* Er mwyn ymarfer yr hawl i ryddid mynegiant a gwybodaeth.
* Er mwyn cydymffurfio â rhwymedigaeth gyfreithiol i gyflawni tasg er budd y cyhoedd neu i ymarfer awdurdod swyddogol.
* At ddibenion iechyd cyhoeddus sydd er budd y cyhoedd.
* Er mwyn archifo er budd y cyhoedd; dibenion ymchwil gwyddonol, hanesyddol ac ystadegol
* Er mwyn amddiffyn hawliad cyfreithiol.

I ymarfer eu hawl i ddileu data, gall unigolion wneud cais drwy ddefnyddio’r [**cyswllt**](https://forms.office.com/Pages/ResponsePage.aspx?id=fP6q5RuXt0qwORQa02rOwD5ufQVS6UhPjmkNXkFBMcdUM0tXVEVPVU00TUdWSEFYRERRNllYVlo3Ri4u) canlynol a llenwi’r meysydd priodol.

**Yr hawl i gyfyngu ar brosesu**

Mae gan unigolion yr hawl i atal neu gyfyngu ar brosesu, sy’n golygu y byddai’r Brifysgol yn gallu storio neu ddal data personol ond na allai ei brosesu ymhellach.

Byddai hyn yn berthnasol yn y sefyllfaoedd canlynol:

* Mae unigolyn yn herio cywirdeb y data, hyd nes y cadarnheir ei gywirdeb.
* Mae’r unigolyn wedi herio’r prosesu ac mae’r Brifysgol yn ystyried a yw ei buddiannau cyfreithlon yn bwysicach na hyn.
* Pan fo’r prosesu’n anghyfreithlon.
* Nid oes angen y data personol ar y Brifysgol mwyach, ond mae ei angen ar yr unigolyn i amddiffyn hawliad cyfreithiol.

Os yw prosesu i gael ei gyfyngu, ac os yw wedi cael ei ddatgelu i drydydd parti, rhaid rhoi gwybod i’r trydydd parti oni fyddai’n gofyn am ymdrech anghymesur i wneud hynny. Os penderfynir wedyn y bydd y penderfyniad i gyfyngu yn cael ei godi, yna bydd angen rhoi gwybod i’r unigolyn (testun data) bod hyn wedi’i wneud.

I ymarfer eu hawl i gyfyngu ar brosesu data, gall unigolion wneud cais drwy ddefnyddio’r [**cyswllt**](https://forms.office.com/Pages/ResponsePage.aspx?id=fP6q5RuXt0qwORQa02rOwD5ufQVS6UhPjmkNXkFBMcdUM0tXVEVPVU00TUdWSEFYRERRNllYVlo3Ri4u) canlynol a llenwi’r meysydd priodol.

**Yr hawl i hygludedd data**

Mae hyn yn caniatáu i unigolion gael ac ailddefnyddio (h.y. symud, copïo a throsglwyddo) eu gwybodaeth ar draws gwahanol wasanaethau at eu dibenion eu hunain.

Rhaid cwblhau hyn o fewn mis ar ôl i’r cais gael ei wneud ac ni ellir codi tâl. Nid yw hyn yn berthnasol ond i ddata a ddarparwyd gan yr unigolyn, lle mae’r prosesu’n cael ei wneud drwy ddulliau awtomataidd a lle mae’r Brifysgol wedi dibynnu ar ganiatâd yr unigolyn neu ar gyflawni contract fel sail gyfreithiol ar gyfer prosesu.

Rhaid darparu’r data personol ar ffurf strwythuredig sy’n cael ei defnyddio’n gyffredin a fydd yn caniatáu i sefydliadau eraill ddefnyddio’r data. Pan dderbynnir cais, rhaid i’r data, os oes modd, gael ei drosglwyddo’n uniongyrchol i’r sefydliad arall.

I ymarfer eu hawl i hygludedd data, gall unigolion wneud cais drwy ddefnyddio’r [**cyswllt**](https://forms.office.com/Pages/ResponsePage.aspx?id=fP6q5RuXt0qwORQa02rOwD5ufQVS6UhPjmkNXkFBMcdUM0tXVEVPVU00TUdWSEFYRERRNllYVlo3Ri4u) canlynol a llenwi’r meysydd priodol.

**Yr hawl i wrthwynebu**

Mae gan unigolion yr hawl i wneud gwrthwynebiadau i’r Brifysgol mewn perthynas â phrosesu yn y sefyllfaoedd canlynol:

* Lle mae wedi’i seilio ar fuddiannau cyfreithlon neu ar gyflawni tasg er budd y cyhoedd neu ymarfer awdurdod swyddogol.
* Yn ymwneud â marchnata uniongyrchol (nid oes unrhyw eithriadau).
* Prosesu at ddibenion ymchwil gwyddonol/hanesyddol ac ymchwil ystadegol.

Bydd y Brifysgol yn rhoi’r gorau i brosesu oni all ddangos rhesymau cyfreithlon da iawn dros y prosesu; neu os yw’r prosesu ar gyfer profi, ymarfer neu amddiffyn hawliadau cyfreithiol.

Os derbynnir gwrthwynebiad i farchnata uniongyrchol bydd y Brifysgol yn rhoi’r gorau iddo ar unwaith.

I ymarfer eu hawl i wrthwynebu, gall unigolion wneud cais drwy ddefnyddio’r [**cyswllt**](https://forms.office.com/Pages/ResponsePage.aspx?id=fP6q5RuXt0qwORQa02rOwD5ufQVS6UhPjmkNXkFBMcdUM0tXVEVPVU00TUdWSEFYRERRNllYVlo3Ri4u) canlynol a llenwi’r meysydd priodol.

**Hawliau mewn perthynas â phenderfyniadau a phroffilio awtomataidd**

Mae’r RhDDC yn darparu diogelwch ar gyfer unigolion lle mae penderfyniadau pwysig neu benderfyniadau sy’n cael effaith gyfreithiol yn cael eu gwneud yn awtomatig heb ymyriad dynol.

Mae gan unigolion yr hawl i gael ymyriad dynol, i roi eu barn eu hunain, i gael esboniad o’r penderfyniad, ac i herio’r penderfyniad os nad ydynt yn fodlon arno. Ni fyddai hyn yn berthnasol lle mae’r penderfyniad:

* Yn angenrheidiol ar gyfer ymrwymo i / cyflawni contract rhwng y Brifysgol a’r unigolyn.
* Wedi’i awdurdodi o dan y gyfraith.
* Wedi’i seilio ar ganiatâd penodol.

O ran proffilio, byddai hyn yn cynnwys unrhyw brosesu a ddefnyddir i farnu perfformiad unigolyn wrth weithio / astudio, ei sefyllfa ariannol, iechyd, dewisiadau personol, dibynadwyedd, ymddygiad, lleoliad neu symudiadau. I ymgymryd â’r math hwn o brosesu mae angen cymryd rhagofalon yn cynnwys Hysbysiadau Preifatrwydd, gweithdrefnau ystadegol a phrosesau diogelwch gwybodaeth priodol, yn ogystal â gweithdrefnau cadarn i atal gwallau.

I ymarfer eu hawliau mewn perthynas â phenderfyniadau awtomataidd, gall unigolion wneud cais drwy ddefnyddio’r [**cyswllt**](https://forms.office.com/Pages/ResponsePage.aspx?id=fP6q5RuXt0qwORQa02rOwD5ufQVS6UhPjmkNXkFBMcdUM0tXVEVPVU00TUdWSEFYRERRNllYVlo3Ri4u) canlynol a llenwi’r meysydd priodol.